STJÅLNE MOBILER: Her finner politiet mobiltelefoner i skuffer i mobilbutikken på Torshov. Totalt 70 mobiltelefoner ble beslaglagt, 28 stammer fra straffbare forhold. Foto: Politiet

Dømt for heleri i går - sendt ut av landet i dag

En pakistansk mann (30) er dømt for heleri etter å ha kjøpt mobiler som stammet fra voldelige ran i Oslo. Fredag ble han satt på et fly til hjemlandet.

22. november 2013

Artikkelen er over seks år gammel

30-åringen er utvist fra Norge, og fikk forkynt dommen fra Oslo tingrett på Trandum transittmottak torsdag ettermiddag. Retten dømte mannen til ni måneders fengsel for forsettlig heleri.

- Det er en god dom, i tråd med politiets påstand, sier politifullmektig Sunniva Steffensrud i Oslo politidistrikt til VG.

Politiet fant frem til 30-åringen etter å ha funnet kontakten «Kjøper» på mobilen til en ungdom som er siktet i et større ranskompleks. Han jobbet i farens telebutikk på Torshov.

Etter ransakelser av butikken og 30-åringens bopel, satt politiet på et beslag på 70 mobiltelefoner - de fleste av disse toppmodeller fra Apple.

28 av mobilene kunne spores tilbake til straffbare handlinger. Seks av dem stammer fra voldelige ran i Oslo sentrum i februar og mars, mens resten stammer fra grove tyverier, blant annet lommetyverier på T-banestasjoner.

30-åringen forklarte i retten at han ikke hadde noen mulighet til å kontrollere om mobilene han fikk inn i telebutikken stammet fra straffbare handlinger.

Kjent som kjøper

Oslo tingrett festet ikke lit til mannens forklaring om at han ikke visste, og skriver at 30-åringen har vært kjent som en kjøper av stjålne mobiltelefoner i hovedstaden.

- Tiltalte har gjennom sin helerivirksomhet vært et viktig ledd i en kriminell virksomhet som er sterkt plagsom for de fornærmede. Det foreligger imidlertid ikke holdepunkter for at tiltalte har vært del av en organisert gruppe som stjeler, kjøper og selger mobiltelefoner, skriver Oslo tingrett i dommen.

Retten mener det er skjerpende at mobiltelefonene stammer fra grove tyverier og voldelige ran på offentlig sted. 30-åringen vedtok i februar et forelegg for heleri av en mobiltelefon som stammet fra et straffbart forhold i fjor høst.

Sendt ut av landet

Fredag ble mannen satt på et fly til hjemlandet Pakistan. Asylsaken til 30-åringen har gått flere runder over flere år. Det første avslaget fikk han i 2006, og i august fikk han det endelige avslaget fra Utlendingsnemnda (UNE).

- Han var klar over utvisningsvedtaket og var innstilt på og hadde forsonet seg med at han måtte reise fra Norge og familien. Men han tok det tungt å bli dømt for dette, sier forsvarer Zulifqar Munir til VG.

30-åringens forsvarer varsler en anke av heleridommen.

- Jeg er litt bekymret for saken ikke er blitt etterforsket skikkelig, fordi det har vært hastverk med å få saken for retten på grunn av utvisningsvedtaket og utreisefristen, sier Munir.

Publisert: 22.11.13 kl. 12:28

Les også

Mer om Ran